Verkragting sluit sodomie in - Jy en die RegJy en die Reg
Tuis › Artikels › Verkragting sluit sodomie in
Verkragting sluit sodomie in
Verkragting as 'n misdaad, soos ons dit vandag ken, was nie van die begin af so omvattend nie. Die groot ontwikkeling in Suid-Afrika het plaasgevind na die Konstitusionele Hof in 2007 beveel het dat die definisie van verkragting herskryf en uitgebrei moet word, volgende op 'n hofsaak bekend as Masiya v Director of Public Prosecutions, Pretoria 2007 5 SA30 (CC).
Die agtergrond van hierdie saak kan kortliks soos volg opgesom word:
'n Negejarige dogtertjie is anaal verkrag deur 'n man. Die Konstitusionele Hof het toe gekyk na die definisie van verkragting en bevind dat dit baie eng bewoord was. Dit het slegs voorsiening gemaak vir 'n man wat 'n vrou verkrag en ook dat verkragting net deur geslagsdele kan plaasvind. Wanneer net hierdie definisie in ag geneem word, is die misdaad teen die dogtertjie nie verkragting nie, maar eerder onsedelike aanranding of enige ander vorm van sodomie. Die Konstitusionele Hof het bevind dat die onsedelike aanranding wat die dogtertjie ervaar het beslis net so vernederend en net so seer en onaanvaarbaar is soos die verkragting waarna verwys word in die definisie. Die definisie van verkragting moes dus aansienlik uitgebrei word.
Na afloop van hierdie hofsaak is die saak na die wetgewer verwys. Die wetgewing is gevolglik verander om verkragting uit te brei met 'n baie breër omskrywing, wat nou voorsiening maak vir alle vorme van seksuele penetrasie sonder toestemming. Dit maak ook nie saak watter geslag die betrokke rolspelers en die verskeie persone is nie. 'n Verdere verbetering is ook dat verkragting nie kan verjaar nie. Dit maak nie meer saak hoe lank terug die misdaad plaasgevind het nie, 'n persoon kan ter enige tyd die aanklag maak, al het dit so lank as 20 jaar terug gebeur.
Deur hierdie veranderings aan die wetgewing word meer beskerming gebied aan die slagoffers en die misdadigers staar 'n swaarder straf in die gesig.